לונדון פראנטס

לונדון טיוס פראנטס ג'וניור (באנגלית: London Tyus Perrantes Jr.; נולד ב-3 באוקטובר 1994) הוא כדורסלן אמריקאי המשחק בעמדת הרכז בהפועל גלבוע גליל.

קריירה
פראנטס החל לשחק כדורסל בקבוצת הכדורסל של אוניברסיטת וירג'יניה. בעונתו הראשונה הוא העמיד ממוצעים של 5.5 נקודות ו-3.8 אסיסטים למשחק. בפתיחת עונתו השנייה הוא הושעה מפני שהפר את חוקי הקבוצה במהלך הקיץ, אך לא פורסם אלו חוקים הופרו על ידו. ב-1 בינואר 2015 קלע שיא קריירה של 26 נקודות במשחק נגד מיאמי. ב-22 בפברואר נתקל בחבר קבוצתו מלקולם ברוגדון, שבר את אפו וסבל מזעזוע מוח קל. בעונתו השנייה העמיד ממוצעים של 6.4 נקודות ו-4.6 אסיסטים למשחק. ב-4 בינואר 2016 קלע 22 נקודות, מתוכן שבע שלשות, בהפסד לווירג'יניה טק. בתום עונתו השלישית העמיד ממוצעים של 11 נקודות, 4.4 אסיסטים ו-3 ריבאונדים למשחק, כשהוא קולע 43.9% מהשדה, 48.8% מ-3 ו-80.3% מקו זריקות העונשין. בעונתו האחרונה בקבוצה העמיד ממוצעים של 12.7 נקודות ו-3.8 אסיסטים למשחק, ובסך הכל שיחק 138 משחקים וקלע 1,225 נקודות במדי אוניברסיטת וירג'יניה.

לאחר שלא נבחר בדראפט 2017 ב-NBA, הצטרף פראנטס לסגל מיאמי היט לקראת טורניר ליגת הקיץ של ה-NBA. ב-23 באוגוסט חתם על חוזה בסן אנטוניו ספרס, אך שוחרר טרם פתיחת העונה. ב-18 באוקטובר 2017 חתם על חוזה דו כיווני עם קליבלנד קאבלירס ועם קאנטון צ'ארג', שלוחתהּ של הקאבלירס בליגת הפיתוח של ה-NBA. ב-12 בדצמבר 2017 ערך את הופעת הבכורה שלו ב-NBA, כששיחק שלוש דקות בניצחון 123–114 על אטלנטה הוקס. בתום העונה העפילה הקבוצה לגמר ה-NBA ופגשה בפעם הרביעית ברציפות את גולדן סטייט ווריורס, אך הפסידה לה 0–4. ב-12 ביוני 2018 שוחרר מהקבוצה, ובסך הכל שיחק 14 משחקים במדי הקאבלירס.

ב-23 ביולי 2018 חתם לעונה אחת בלימוז' הצרפתית. הוא שוחרר מהקבוצה ב-16 בנובמבר 2018, ויומיים לאחר מכן חתם בשולה באסקט הצרפתית. ב-25 ביוני 2019 הצטרף לסגל ניו אורלינס פליקנס לטורניר לליגת הקיץ 2019 של ה-NBA. ב-12 בספטמבר 2019 הצטרף למחנה האימונים של פורטלנד טרייל בלייזרס, אך לא חתם בקבוצה. ב-11 בנובמבר 2019 הצטרף לבשאקשהיר קולג'י הטורקית. ב-21 בינואר 2020 נרכש על ידי קפיטל סיטי גו-גו מליגת הפיתוח. בדצמבר 2020 חתם באוסטין ספרס, גם היא מליגת הפיתוח. ב-22 באוגוסט 2022 חתם בהפועל גלבוע גליל.

קישורים חיצוניים

הערות שוליים

כדורסלנים אמריקאים
קליפורניה: כדורסלנים
שחקני NBA שלא נבחרו בדראפט
כדורסלני קליבלנד קאבלירס
כדורסלני קאנטון צ'ארג'
כדורסלני לימוז'
כדורסלני שולה באסקט
כדורסלני בשאקשהיר קולג'י
כדורסלני קפיטל סיטי גו-גו
כדורסלני ניו אורלינס פליקנס
כדורסלני אוסטין ספרס
כדורסלני הפועל גלבוע גליל
אמריקאים שנולדו ב-1994